ירושלים, ‏‏יום רביעי כ"ב באדר א תשע"ו

‏2 למרץ 2016

**דיון: הרגולציה בכבאות**

התפקיד המרכזי של הרשות הארצית לכבאות והצלה הוא שמירה על ביטחון אזרחי מדינת ישראל, חייהם ורכושם. ביצוע תפקיד זה כולל לא רק לוחמה באש בזמן אמת אלא גם מניעתה מבעוד מועד, זאת על ידי רגולציה, ומתן אישורים לעסקים וגופים ציבוריים. אישורים אלו ניתנים על ידי הרשות רק לאחר שבדקה ואישרה כי בעל הנכס ביצע את כל ההכנות הדרושות על מנת למנוע שריפה ככל הניתן, ובעת שריפה להביא ללוחמי האש את מיטב הכלים הדרושים לכבותה.

עם זאת, חייב להישמר איזון בין הצורך בביטחון לבין התנאים ההכרחיים לעסקים וקיום מסחר ותעשייה, על מנת שיוכלו להתקיים על בסיס כלכלת שוק חופשי. חשוב להדגיש שבטיחות והגנה מפני שריפה הינה אינטרס של המגזר העסקי, זהו אינטרס כלכלי של העסקים בישראל, שלא רוצים שריפות ומעוניינים להקטין את האפשרות לכך ככל הניתן על מנת לשמור על אזרחי מדינת ישראל ועסקיהם.

מפניות ציבור שהגיעו מגופים עסקיים ותעשיותיהם ניתן להדגיש את הבעיות הבאות :

* ההתנהלות מול שרותי הכבאות נובעת מהעדר פרה-רולינג ונהלים ברורים - אדם שפותח עסק לא יודע מה יהיו הדרישות ממנו, זה פוגע ביכולת שלו לממן את העסק וההשקעה שלו עלולה לרדת לטמיון.
* תקופת ההמתנה - ישנם מקרים שבהם עסק מחכה תקופה ממושכת של מספר שנים לביקורת, בעל העסק נאלץ לרדוף אחרי הכבאים (בזמן שהפרקליטות מגישה כתבי אישום על "ניהול עסק ללא רשיון"). הסחבת הזאת פוגעת הן בבטיחות והן ביכולת לנהל את העסק בהתאם לדרישות
* בירוקרטיה - עסקים נתקלים בקירות אטומים (אין עם מי לדבר), ההיררכיה ונהלי העבודה לא ברורים. התחושה בקרב בעלי העסקים היא שכולם כל הזמן בחופש. לכבאות אין שום אינטרס לספק תשובות או להתקדם בהליכים
* חוסר עקביות - עסק שמקבל רשיון עסק (לעיתים לאחר 5 שנים), עלול לאבד אותו בביקורת הבאה עקב שינוי הדרישות. אישור הכבאות יכול להיות מבוטל בכל רגע ודרישות נוספות עלולות לצוץ יש מאין (לא מדובר פה על מקרים של אי עמידה בדרישות הקודמות)
* אפליה ופטורים, עסקים שונים זכאים לפטורים מסיבות שונות (לדוגמא מבנים לשימור) - העדר סדר בנושא עשוי לגרום לעסקים להמר על דרישות הכבאות העתידיות (כי כאמור אין להם דרך לדעת מה הן תהיינה), מה שמגדיל את האי יציבות העסקית
* תיאום בין גופים מאשרים - ישנן מעבדות ספורות שעוסקות במתן האישורים המקצועיים, המספר הנמוך גורר עלויות גבוהות, איכות שרות נמוכה ויוצר פתח לשחיתות. גם הקשר בין שרותי הכבאות והמעבדות המקצועיות בעייתי, לפעמים מעבדה מאשרת אבל קצין הכיבוי שאישר את המעבדה פוסל את הדוח שלה.

הדיון בנושא נועד לתת מענה לחלק מהבעיות המנויות לעיל, תוך כדי שמירה על ביטחונם וחייהם של אזרחי מדינת ישראל.

בברכה,

לשכת ח"כ נאוה בוקר

יו"ר וועדת המשנה לכבאות והצלה